Cêxîa

Cêxîa o ceexia (ant. cerexia, da cerego, lat. clericus, grego κληρικός) ò clero - complesso de persoñe ch'apartegnan a l’orde sacerdotâ de 'na religion ò de 'na Gexa.

 Gêxa catòllica 
De doe gren classe inte quæ se dividde i membri do corpo da Gexa, se descigna co-o nomme de cêxîa quella a-a quæ l'è demandao l'ófìççio de santificâ e governâ spritoâmente i fedeli. O nomme o deriva da-o grego κλήρος "sciorte", scignificando - segondo a spiegaçion ciu comuña - che quei chi ne fan parte devan consciderâ Dê comme unnica ereditæ ò possescion asegnâ a liatri (ço segondo o lenguaggio bibblico, percose presso i antighi Ebrei s'uzava çerne e varrie porçioin de 'n'ereditæ tiando a sciorte). I atri se ciamman laichi, da-o grego λαός "poppolo". A ripartiçion in queste doe classe, segondo a dotriña da Gexa catollica, a l'è d'instituçion diviña; o che, però, o no l'implica che segge stæto divinamente instituio tutti e scingoli i "groei" da cêxîa. Questi son i seguenti. A "tonsua", pe-a quæ s'intra a fâ parte da cêxîa, a quæ a l'è çeimoñia d'origgine meramente eclexastega; i "ordi", minoî e magioî, che tutti curminan into sacerdoççio, o quæ ascì o g'ha doi groei, o presbiterato e l'episcopato. Nisciun membro da ceexia, ò "ceego", o pœu, propiamente parlando, redevegnî laico; se dà però 'na giuriddica "riduçion a-o stato laicâ", pe-a quæ o ceego o no pœu ciu leçitamente, e taloa manco validamente, exerçitâ i ófìççi eclexasteghi, o l'è privao di privileggi e, in tutto ò in parte, sciolto da-i obrighi di ceghi. Questo aven pe decretto ò sentença de l'aotoritæ eclexastega, ò pe effetto da degradaçion, ò ancon, inti ordi menoî, ipso facto, pe de caoze espresse da-a lezze, ò pe voentæ proppia do cego.

 Obrighi 
A-i ceghi l'è imposto di obrighi particolæ, çerti poxitivi, atri negativi. 

Poxitivi son: vitta exemplarmente virtoza; frequença d'exerçiççi religioxi, e pe quelli ch'en inti ordi magioî, a reççita cotidiaña di oe canonneghe; osequio e obediença a-o proppio "ordenaio", saiv'a dî a-o vesco ò a chi g'ha poistæ squæxi episcopâ;Za che ogni cego, s'o no l'è membro de 'n orde ò congregaçion religioza, o dev'ese ascrito a 'na dæta diocexi. cortivâ i studdi, specce quelli sacri; oservança do fantinægo, pe chi l'è inti moei ordi;Obrigo no vigente inta Gexa orientâ pe coloro che za coniugæ, riçeivan tæ ordi, quantunque i veschi, quelli orientæ ascì, devan oservâ perfetta castitæ. portâ a tonsua e l'abbito eclexastego, segondo e prescriçioin de l'ordinaio e i legittimi uxi locæ. 

Obrighi negativi son: deveo a-i ceghi d'abitâ con donne che possan dâ quarche sospetto, ò ascì de frequentâne a compagnia; proibiçion, comme de cose sconvegninti a ceghi, de portâ arme, se no pe giusta difeiza, d'arolâse voentaiamente inta miliççia secolâ, de cooperâ a de guære çivî ò somosse, comme pu d'intrâ, sença giusta caoza, in taverne ò scimmili lœughi, d'intervegnî a cacce sciâtôze, demoe mondañe e spetaccoli, d'exerçitâ di mestê indecoroxi; proibiçion, comme de cose alieñe da-a condiçion do cego, d'exerçitâ sença 'na particolâ liçençia a meixiña ò a chirurgia, e l'avocatua presso i tribunali laichi, de pigiâ e parte inti diti tribunali, sença necescitæ, a gravi giudiççi criminæ, d'exerçitâ int'o stato çerte ate carreghe çivî, ò di atri ófìççi che importan l'onere de rende i conti, e d'asumme a gestion di ben apartegninti a di laichi, ò prestâ garançia pe atri, sença consurtâ o vesco; proibiçion d'exerçitâ comercio e mercatua.

 Privilegi 
Gode i ceghi de privilegi speciali: o privilegio do "canone", pe-o quæ chissesæ corpeivemente o lede con fæti a persoña d'un cego o l'aresta senç'atro scomunigao; o privilegio do "foro", pe-o quæ o cego o no pœu, sença permisso de l'aotoitæ eclexastega, ese convegnuo inanti un tribunale laico; quello de l'"exençion", ossæ immunitæ da-o serviççio militâ e da-e carreghe çivî no confaçenti a-o stato eclexastego; quello da "competença", pe-a quæ a-o cego onerao de debiti dev'ese lasciao quant'abaste a-o so onesto sostentamento, giusta a decixon do giuddiçe eclexastego.

 Peñe 
Peñe proppie di ceghi delinquenti son: a "sospenscion", ch'a vieta a-o cego l'ezerciççio do so ófiççio, ò o gódimènto do benefiççio ecclexastego, ò tutte doe; a "depoxiçion", ch'a-o priva in perpetto de l'ófiççio e do benefiççio, e a-o rende inabbile a conseguîli; a "privaçion de l'abbito" eclexastego, ch'a l'importa l'inibiçion d'ogni eclexastego ministeio e a perdia di privilegi ceegæ; a "degradaçion", ch'a comprende e precedente e de ciu a reduxe o cego a-o stato laicâ, into senso sorve tocao. Tutto questo segondo a dotriña e a legislaçion da Gexa catollica romaña.

 Nòtte 

 Atri progetti 

Categorîa:Religion